Jesús re ca biꞌini rudheti ca tisa ruleꞌe:
—Bittu aca guatenle.
Gualtsia lele Tata Do Iyyabaaha,
gualtsiaguaba lele neti lhe.
Lheꞌe lisi Tata quia do iyyabaaha nna ixe atta tseꞌe benni sia nía.
Gansi läba anía anca nna lägabi upea le aní.
Nnanna nna eyyaꞌaya qui sen tseea atta tseꞌele.
Dequide eyyaꞌaya sen tseea atta tseꞌele nna dedaaya attu libe qui echea le len neti,
qui tseꞌeguabale atta dhoa.
Lebiꞌi nna chiba anca bienle neda dia atta eyyaꞌaya.
Tomás rábi Jesús:
—Läga yu riꞌitu gaxa eyyalu,
xa Benni bananie riꞌitu.
Larcala nna ¿tti modu yutu bixa neda nua?
Jesús becabie re:
—Netiba nua anca neda dia atta do Tata Do Iyyabaaha.
Anca nu ruleꞌe nu anca gualí lhe anca nu rute elha nabani ttu dia lii lhe.
Ni ttu benni bittu aca gueni isínna len Tata quia gansi läba neti unia qui isínna len Benniha.
Gansi lebiꞌi chi anca bienle neti nna chiguaba anca bienle Tata quia.
Nnannali chi anca bienle,
cumu Benniha bunni rugüiale.
Felipe nna rábi:
—Benni banani riꞌitu,
beleꞌen riꞌitu Tata gueriha,
careꞌaba nua nna ucatte.
Jesús becabie re:
—Felipe,
isá chi uca requia len lebiꞌi nna ¿si itú ttuali nna bittu chi yulu nuxa anca?
Benni chi bilenna neti nna chiguaba bilen nua Tataha.
¿Gasná nua nna lu nna rálu:
“Beleꞌen riꞌitu Tataha”?
¿Si läba gua ria lelu,
neti nna ttuba Benni anca lenia Tataha,
Tataha nna ttuba Benni anca Benniha lenie neti?
Ca tisa rinnea-ni nna läganu anca quionni rinnea,
nu anca gue Tata Do Iyyabaaha Benni yuꞌu lheꞌe lastooa-niba Ben-ni rinnea.
Labe runie ca milagru runia.
Gualtsia lele,
neti nna ttuba Benni anca lenia Tataha,
Tataha nna ttuba Benni anque lenie neti.
Gansi bittuba nna ladiba gue nu rilenle runia gualtsia lele.
Neti nna gualíbatia ria,
nu tsia leni neti nna unguabana ca nu runia-ni.
Nu xxenrula unna cumu neti nna eyaꞌaba atta do Tata quia.
Iyába nu innábale len Tataha rudettile láya nna gunba nua,
qui anáchu neti xiꞌin Tata Do Iyyabaaha,
de nu runia-ni nna uleꞌe lo anca Benniha Benni ra xxeni leni.
Bixaba innábale rudettile láya nna gunba nua.